觀傅公濟胡志衡楚越唱和集因成短句奉贈
作者：周行己
朝代：宋

paragraphs: 清露凝百草，四海黄葉秋。
遊子思故鄉，中夜攬衣裘。
起坐不成寐，歎息銜百憂。
久客豈其願，亦爲甘旨謀。
平生少年日，睥睨氣食牛。
秉志三皇前，展步狹九州。
乃今已半百，尚有餓凍愁。
生逢聖明代，不忍棄田疇。
折節衆士底，足爲妻嫂羞。
伯樂尚未遇，焉知非驊騮。
觀其楚越集，迥覺出輩流。
有如閱武庫，森然見戈矛。
近者咸興作，無乃或暗投。
五車空拄腹，一飽豈易求。
不如臨洮子，匹馬萬戶侯。
遇合各有時，莫笑東家丘。